Broj: 711-I-1676-P-520-22/23-07-19

Zagreb, 28. srpnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznice Nene Mišković, OIB:**, …………….., **članice Uprave trgovačkog društva MARINA JELSA d.o.o.**, pokrenutom po službenoj dužnosti na radnom sastanku 25. travnja 2023. g. pod brojem: 711-I-862-P-520-22/23-02-19, na 17. sjednici održanoj 28. srpnja 2023., donosi sljedeću

**ODLUKU**

1. **Obveznica Nene Mišković, članica Uprave trgovačkog društva MARINA JELSA d.o.o., propustom da po pisanom nalogu Povjerenstva, u danom roku koji je istekao 10. kolovoza 2022.g., podnese imovinsku karticu povodom stupanja na navedenu dužnost počinila je povredu članka 10. stavka 2. ZSSI-a.**

1. **Za povredu ZSSI-a, opisanu pod točkom I. ove izreke, obveznici se izriče opomena.**

Obrazloženje

Povjerenstvo je uvidom u registar imovinskih kartica utvrdilo kako obveznica Nene Mišković, članica Uprave trgovačkog društva MARINA JELSA d.o.o. nije podnijela imovinsku karticu povodom stupanja na navedenu dužnost.

Slijedom navedenog, Povjerenstvo je na stručnom radnom sastanku Povjerenstva održanom dana 25. travnja 2023. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a te je o istome obavijestilo obveznicu obaviješću Broj: 711-I-862-P-520-22/23-02-19. Navedenom obavijesti obveznica je pozvana da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznica se na činjenična utvrđenja očitovala dana 15. lipnja 2023.g. navodeći da je trgovačko društvo MARINA JELSA d.o.o. od osnutka neaktivno te da nema zaposlenih radnika i da uprava ne prima naknadu. Nadalje, navela je ada je u tijeku postupak likvidacije te je dostavila financijsko izvješće za 2022.g. iz kojeg je vidljivo da nije bilo poslovne aktivnosti.

Povjerenstvo je uvidom u sudski registar Trgovačkog suda u Splitu utvrdilo da je obveznica dužnost članice Uprave trgovačkog društva MARINA JELSA d.o.o. počela obnašati prije stupanja na snagu ZSSI-a te da se radi o trgovačkom društvu u vlasništvu Općine Jelsa. Uvidom u registar Povjerenstvo nije utvrdilo da je navedeno trgovačko društvo u postupku likvidacije.

Povjerenstvo ističe kako je za obnašatelje dužnosti članova Uprava trgovačkih društava u većinskom vlasništvu jedinica lokalne i/ili područne (regionalne) samouprave po prvi puta propisan status obveznika ZSSI-a donošenjem navedenog Zakona te stoga Povjerenstvo u njihovom slučaju smatra da su navedene osobe stupile na dužnost u smislu ZSSI-a tek s danom stupanja na snagu ZSSI-a odnosno s danom 25. prosinca 2021.g.

S obzirom na navedeno, a sukladno članku 3. stavku 1. točki 40. ZSSI-a, Povjerenstvo ističe da je Nene Mišković obveznica ZSSI-a od dana 25. prosinca 2021.g. te ste je u obvezi postupati sukladno odredbama ZSSI-a.

Nadalje, Povjerenstvo ističe kako je člankom 10. stavka 2. ZSSI-a propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Iznimno, prijelaznim i završnim odredbama ZSSI-a i to člankom 59. stavkom 2. ZSSI-a propisano je da su osobe iz članka 3. ZSSI-a koje su po prvi puta postali obveznici ZSSI-a dužne podnijeti imovinsku karticu u roku 30 dana od dana donošenja pravilnika iz članka 11. stavka 10. ZSSI-a, a koji je stupio na snagu dana 20. siječnja 2022.g.

Povjerenstvo ističe kako je uvidom u Registar imovinskih kartica utvrđeno da obveznica nije u roku 30 dana od dana donošenja pravilnika podnijela imovinsku karticu povodom stupanja na dužnost.

Povjerenstvo pritom ističe kako obveza podnošenja imovinske kartice nije vezana uz kvalitetu poslovanja društva u kojem obveznik obnaša dužnost već uz činjenicu da je navedeno trgovačko društvo u vlasništvu jedinice lokalne i/ili područne (regionalne) samouprave. Tako u konkretnom slučaju obveznica neovisno od činjenice da trgovačko društvo u kojem obnaša dužnost ne posluje i dalje ima obvezu postupati sukladno svim odredbama ZSSI-a.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Povjerenstvo je stoga Zaključkom broj: 711-I-1180-IK-2127/22-01-16 od 08. srpnja 2022.g. naložilo obveznici da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog važećeg obrasca imovinske kartice povodom stupanja na dužnost 25. prosinca 2021.g. sa stanjem imovine na dan 19. veljače 2022.g. a kako je obrazloženo u Zaključku. Točkom II. izreke navedenoga Zaključka obveznica je upozorena da će Povjerenstvo ako ne ispuni obvezu podnošenja pravilno i potpuno ispunjenog obrasca imovinske kartice u roku 15 dana od dana primitka zaključka, protiv obveznice pokrenuti postupak zbog povrede odredbi o imovinskoj kartici.

Obveznica nije postupila u skladu s Zaključkom Povjerenstva te nije po proteku roka iz Zaključka Povjerenstvu dostavila imovinsku karticu povodom stupanja na dužnost.

Obveznica navedenu imovinsku karticu nije dostavila Povjerenstvu niti do dana donošenja ove odluke.

Slijedom navedenog, a budući da obveznica Nene Mišković nije podnijela imovinsku karticu povodom stupanja na dužnost isti je počinila je povredu članka 10. stavka 2. ZSSI-a.

**Povjerenstvo pritom ističe kako je obveznica i nadalje u obvezi podnijeti imovinsku karticu povodom stupanja na dužnost te je poziva da istu dostavi u što kraćem roku.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obveznici protiv koje se po prvi puta vodi postupak pred Povjerenstvom.

Stoga je Povjerenstvo primjerenim ocijenilo obveznici izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Nene Mišković, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana